பகுப்பு:திருவிவிலியம் பகுப்பு:இறை வேதங்கள் மனோன்மணீயம் அங்கம் ஒன்று முதற்களம் முதற்களத்தின் கதைச்சுருக்கம்: சீவகன் என்னும் பாண்டிய அரசன் திருநெல்வேலியில் புதிதாக அமைந்த கோட்டையைப் பார்ப்பதற்காக, அரசகுருவாகிய சுந்தரமுனிவர் எழுந்தருளுகிறார். அவரை வரவேற்க, அரண்மனையில் அரசன் முதலியோர் ஆயத்தமாக இருக்கின்றனர். எழுந்தருளிய சுந்தரமுனிவரை, அரசன் வரவேற்று, அமரச்செய்து வணங்குகிறான். முனிவர் வாழ்த்தி ஆசி கூறுகிறார். பிறகு, அரசன் மனோன்மணி நகரமக்கள் முதலியவர்களின் சேமங்களை விசாரிக்கிறார். அரசன் ஏற்றவாறு விடைகூறியபின், தான் புதிதாக அமைத்த கோட்டையைப் புகழ்ந்து பேசிக் கோட்டையை முனிவருக்குக் காட்டும்படி தன் அமைச்சனான குடிலனுக்குக் கூறுகிறான். பாண்டிநாட்டையும், பொதிகை மலையையும், தாமிரவரணி ஆற்றையும், திருநெல்வேலியில் புதிதாக அமைந்துள்ள கோட்டையின் சிறப்புகளையும், கோட்டையைக் காட்டியபின், குடிலன் புகழ்ந்து பேசுகிறான். இவற்றையெல்லாம் கண்டும் கேட்டும் தெளிந்த முனிவர், குடிலன்மீது ஐயங்கொண்டு, அரசனுக்கு ஏதோ ஆபத்து வரவிருக்கிறது என்பதை உணர்கிறார். தனது ஐயத்தை முனிவர் அரசனிடம் குறிப்பாகக் கூறுகிறார். பிறகு, அரசகுமரி மனோன்மணியைக் கண்டு ஆசிகூறக் கன்னிமாடத்துக்குச் செல்கிறார். இவற்றையெல்லாம் கண்டும் கேட்டும் நின்ற நகரமக்கள், தமக்குள் உரையாடிக் கொள்கின்றனர். அமைச்சன், கோட்டையைப் புகழ்ந்து பேசியதைப் பற்றியும், முனிவர் குறிப்பாகக் கூறியதைக் கேட்ட அரசனும் அமைச்சனும் முகம் மாறியதைப் பற்றியும் அரசகுமரி மனோன்மணியின் சிறந்த குணங்களைப்பற்றியும் நகரமக்கள் பேசிக்கொள்கின்றனர். (மயிலை சீனிவேங்கடசாமி அவர்களின் பதிப்பில்உள்ளபடி.) இடம்: பாண்டியன் கொலுமண்டபம்.